รองนายกรัฐมนตรีและรัฐมนตรีว่าการกระทรวงกลาโหม ขอโทษชาวจีนกรณีที่ให้สัมภาษณ์วานนี้
รองนายกรัฐมนตรีและรัฐมนตรีว่าการกระทรวงกลาโหม ขอโทษชาวจีนกรณีที่ให้สัมภาษณ์วานนี้ ยืนยันให้สัมภาษณ์เรื่องละเมิดกฎหมายไม่เกี่ยวกับการดูแลให้ความช่วยเหลือ เชื่อรัฐบาลจีนเข้าใจเจตนาของตนเอง

พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวขอโทษชาวจีนกรณีที่ให้สัมภาษณ์วานนี้ว่า "ความสูญเสียของนักท่องเที่ยวชาวจีนเกิดขึ้นเพราะนักท่องเที่ยวจีนไม่ฟังคำเตือนของกรมอุตุนิยมวิทยา รวมถึงเข้ามาท่องเที่ยวกับทัวร์ผิดกฎหมาย" ซึ่งมีการนำเอาบทสัมภาษณ์ดังกล่าวไปเผยแพร่ทางโซเชียลมีเดียจนทำให้ชาวจีนเกิดความไม่พอใจ โดยย้ำว่าสิ่งที่ตนเองให้สัมภาษณ์ไปนั้นเป็นเรื่องเกี่ยวกับการละเมิดกฏหมายไม่ได้หมายถึงการดูแลให้ความช่วยเหลือนักท่องเที่ยวชาวจีนแต่อย่างใด พร้อมย้ำว่าการสูญเสียที่เกิดขึ้นครั้งนี้ รัฐบาลไทยได้แสดงความเสียใจไปแล้วและเชื่อว่ารัฐบาลจีนจะเข้าใจเจตนาในการให้สัมภาษณ์ดังกล่าว อีกทั้งเชื่อว่าจะไม่กระทบกับการท่องเที่ยวของไทย ส่วนการให้ความช่วยเหลือได้สั่งการให้กองทัพเรือและตำรวจน้ำลงไปให้ความช่วยเหลือครอบครัวนักท่องเที่ยวชาวจีนที่ได้รับผลกระทบทั้งหมดแล้ว ซึ่งรัฐบาลดำเนินการให้ความช่วยเหลือผู้บาดเจ็บและเสียชีวิต ส่วนเรื่องการทำผิดกฏหมายปล่อยให้เป็นการสอบสวนของตำรวจ รวมถึงได้สั่งให้ตั้งคณะกรรมการขึ้นมาตรวจสอบเหตุการณ์ที่เกิดขึ้นทั้งหมดแล้ว โดยยืนยันว่า เมื่อทำผิดกฏหมายก็ต้องถูกลงโทษ 

รองนายกรัฐมนตรีและรัฐมนตรีว่าการกระทรวงกลาโหม ยังกล่าวถึงการปฏิบัติการให้ความช่วยเหลือทีมหมูป่าอะคาเดมีว่า ขณะนี้เจ้าหน้าที่ยังดำเนินการต่อไป ส่วนอุปกรณ์บางส่วนที่ชำรุดใช้การไม่ได้หรือไม่ทันสมัยหากอยากให้รัฐบาลให้ความช่วยเหลือก็สามารถส่งเรื่องมาได้